User:Sanmati24/sandbox

महात्मा गांधी अंतरराष्ट्रीय हिंदी विश्वविद्यालय, वर्धा के अंतर्गत आयोजित अंतर्राष्ट्रीय कार्यक्रम:

विश्‍वविद्यालय अधिनियम के अनुच्छेद-4 की अनुरूपता में अंतरराष्‍ट्रीय कार्यक्रम के उद्देश्य निम्नलिखित हैं-

1. हिंदी भाषा और साहित्‍य के संवर्धन एवं विकास के साथ-साथ ही अंतरराष्ट्रीय भाषा के रूप में हिंदी की स्वीकृति के लिए उद्यम करना।

2. हिंदी भाषा के शिक्षण के लिए अंतरराष्ट्रीय स्तर के उपयोगी पाठ्यक्रमों का निर्माण एवं मूल्यांकन के मानदंडों का विकास।

3. हिंदी में अभिरुचि रखने वाले विदेशों के हिंदी विद्वानों और समूहों तक अपनी पहुँच बनाकर शिक्षण एवं अनुसंधान के लिए उन्हें सहबद्ध करना।

4. विश्‍व के विभिन्न देशों में स्थित अकादमिक संस्थानों के साथ संबंधों का विकास।

5. भारतीय संस्‍कृति (जीवन, दर्शन, समाज) से विश्‍व के विविध समुदायों को परिचित कराना और एतदर्थ सुसंगत विद्या-क्षेत्रों में कार्यक्रमों का संचालन।

शैक्षणिक कार्यक्रम

विश्‍वविद्यालय द्वारा संचालित समस्त शैक्षणिक पाठ्यक्रम भाषा विद्यापीठ में संचालित हैं, जिसमें साहित्य, संस्कृति तथा अनुवाद एवं निर्वचन विद्यापीठों का भी सहकार है। हिंदी संबंधी विविध पाठ्यचर्याओं का शिक्षण उनमें विशेषज्ञता रखने वाले उपरलिखित विद्यापीठों के शिक्षकों के सहयोग से किया जाता है।

नोट-

· उपरोक्‍त कार्यक्रमों संबंधी विभिन्‍न पाठ्यचर्याएं संशोधन प्रक्रिया के अधीन हैं।

· भारतीय संस्कृति संबंधी प्रमाणपत्र कार्यक्रम (1 सेमेस्टर) तथा अन्‍य अल्पकालिक कार्यक्रम प्रस्तावित हैं।

शोध कार्यक्रम

विश्‍वविद्यालय में पूर्णतः हिंदी माध्यम में पी-एच.डी. उपाधि हेतु शोध की व्यवस्था है।

मानक पाठ्यक्रम

आज दुनियाभर के कई दर्जन विश्‍वविद्यालयों मे हिंदी का अध्‍ययन-अध्‍यापन हो रहा है । वैश्‍वीकरण की प्रक्रिया के कारण विश्‍व बाजार और अनेक देशों में भी हिंदी के प्रति गहरी उत्‍कंठा और उन्‍मुखता का भाव दिखायी पड़ता है । हिंदी के प्रति इस बढ़ते रुझान में दुनिया के विभिन्‍न हिस्‍सों में रह रहे प्रवासी भारतीयों की बड़ी भूमिका है । जिन-जिन देशों/विश्‍वविद्यालयों में हिंदी पढ़ी-पढ़ायी जाती है उनमें उनकी जरूरत के मुताबिक, अध्ययन के अलग-अलग स्‍तर हैं । लेकिन देशों के बीच विभिन्न क्षेत्रों में बढ़ते पारस्परिक सहयोग को ध्यान में रखते हुए अध्‍ययन-अध्‍यापन के क्षेत्र में भी संवाद बढ़ाने की आवश्यकता अनुभव की जा रही है । विभिन्न विश्‍वविद्यालयों के पाठ्यक्रम एक जैसे हों, पाठ्यक्रमों के स्‍तर भेद कम से कम हों और आधार पाठ्यसामग्री एक जैसी हो तो विभिन्‍न विश्‍वविद्यालयों के बीच विभिन्‍न पाठ्यक्रमों को साझा किया जा सकेगा तथा विद्यार्थी और शिक्षकों की आवश्‍यकता के अनुसार आवा-जाही की प्रक्रिया सहज और सुचारु हो सकेगी । इसी पृष्‍ठभूमि में हिंदी के एक  मानक पाठ्यक्रम का विचार उपस्थित हुआ ।

वैश्विक परिप्रेक्ष्य में सब की आवश्यकताओं का आकलन कर एक मानक हिंदी पाठ्यक्रम तैयार करना चुनौती भरा कार्य है । किसी एक व्‍यक्ति अथवा व्‍यक्तियों के समूह के लिए सभी देशों की परिस्थितियों का अनुभव अथवा उनकी जरूरतों का आकलन करना असंभव-सी  कल्‍पना है । विभिन्‍न देशों में पाठ्यक्रमों के निर्माण, परीक्षा और मूल्‍यांकन के अलग-अलग मानक भी होते हैं । हर स्‍तर के पाठ्यक्रम की अंतर्वस्‍तु में काफी विविधता दिखती है । अनेक देशों के पाठ्यक्रम में हिंदी पाठ्यक्रम दैनंदिन जीवन, बोलचाल और बाजार की भाषा तक ही सीमित है । इसकी तुलना में हिंदी के सम्‍यक् और समर्थ भाषा रूप के प्रति आकर्षण अपेक्षाकृत कम है । प्रवासी भारतीय समूहों की भिन्न प्रकार की अपेक्षाएँ हैं । इस परिप्रेक्ष्य में भारत सरकार के समर्थन से 9वें विश्‍व हिंदी सम्‍मेलन, जो 22-24 सितंबर 2012 जोहांसबर्ग, दक्षिण अफ्रीका में आयोजित हुआ था, उसमें पारित चौथे संकल्‍प के अनुसार महात्‍मा गांधी अंतरराष्‍ट्रीय हिंदी विश्‍वविद्यालय, वर्धा को  विदेशों में हिंदी शिक्षण के लिए एक मानक पाठ्यक्रम तैयार किये जाने के लिए अधिकृत किया गया था । विश्वविद्यालय द्वारा निम्‍नलिखित पाठ्यक्रम तैयार किये गये हैं -

1. अल्‍पावधि गहन प्रमाण-पत्र पाठ्यक्रम (04 सप्‍ताह)*

2. आधार पाठ्यक्रम (एक माह - 04 सप्‍ताह)*

3. डिप्‍लोमा पाठ्यक्रम (02 सेमेस्‍टर - 01 वर्ष )*

4. बी.ए. हिंदी : भाषा, साहित्‍य और संस्‍कृति (06 सेमेस्‍टर - 03 वर्ष )*

5. एम.ए.हिंदी (04 सेमेस्‍टर - 02 वर्ष)*